CELEX: 32010R0464
Language: sk
Date: 2010-05-27 00:00:00
Title: Nariadenie Komisie (EÚ) č. 464/2010 z  27. mája 2010 o otvorení výberového konania na zníženie dovozného cla na dovoz ciroku z tretích krajín do Španielska na kvótový rok 2010

28.5.2010   
            
            
               SK
            
            
               Úradný vestník Európskej únie
            
            
               L 129/62
            
         NARIADENIE KOMISIE (EÚ) č. 464/2010
   z 27. mája 2010
   o otvorení výberového konania na zníženie dovozného cla na dovoz ciroku z tretích krajín do Španielska na kvótový rok 2010
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 144 ods. 1 v spojení s jeho článkom 4,
   keďže:
   
               (1)
            
            
               V zmysle medzinárodných záväzkov Spoločenstva v rámci Uruguajského kola multilaterálnych rokovaní (2) sa Spoločenstvo zaviazalo, že dovezie určité množstvo ciroku do Španielska.
            
         
               (2)
            
            
               V kapitole II nariadenia Komisie (ES) č. 1296/2008 z 18. decembra 2008 o ustanovení podrobných pravidiel pre uplatňovanie colných kvót na dovoz kukurice a cirku do Španielska a dovoz kukurice do Portugalska (3) sa ustanovujú osobitné pravidlá, ktoré sa týkajú uplatňovania zníženia dovoznej colnej sadzby na účel skutočného dovozu množstiev uvedených v článku 1 ods. 1 a ods. 2 uvedeného nariadenia.
            
         
               (3)
            
            
               Vzhľadom na trhové podmienky v Španielsku v roku 2010 by bolo vhodné otvoriť výberové konanie na zníženie dovozného cla na dovoz ciroku, aby sa umožnilo vyčerpanie celej dovoznej kvóty.
            
         
               (4)
            
            
               Nariadením Komisie (ES) č. 675/2009 (4) sa otvorilo výberové konanie na zníženie dovozného cla na dovoz ciroku z tretích krajín do Španielska do 17. decembra 2009. Toto výberové konanie bolo nariadením Komisie (EÚ) č. 1292/2009 (5) predĺžené do 27. mája 2010. Nariadenie (ES) č. 675/2009 by sa teda malo zrušiť.
            
         
               (5)
            
            
               Riadiaci výbor pre spoločnú organizáciu poľnohospodárskych trhov nevydal stanovisko v lehote, ktorú stanovil predseda výboru,
            
         PRIJALA TOTO NARIADENIE:
   Článok 1
   1.   Týmto sa otvára výberové konanie na zníženie cla uvedeného v článku 136 nariadenia (ES) č. 1234/2007 na dovoz ciroku do Španielska.
   2.   Uplatňujú sa ustanovenia nariadenia (ES) č. 1296/2008.
   Článok 2
   Výberové konanie je otvorené do 16. decembra 2010. Počas jeho trvania sa pristúpi k čiastkovým výberovým konaniam. Lehoty na predloženie ponúk do jednotlivých čiastkových výberových konaní sa stanovia v oznámení o výberovom konaní.
   Článok 3
   Platnosť dovozných povolení vydaných v rámci tohto výberového konania je päťdesiat dní odo dňa ich vydania v zmysle článku 11 ods. 4 nariadenia (ES) č. 1296/2008.
   Článok 4
   Nariadenie (ES) č. 675/2009 sa zrušuje.
   Článok 5
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   Uplatňuje sa od 1. júna 2010.
   Prestáva sa uplatňovať 16. decembra 2010.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 27. mája 2010
      
         
            Za Komisiu v mene predsedu
         
         Dacian CIOLOŞ
         
            člen Komisie
         
      
   
   
      (1)  Ú. v. EÚ L 299, 16.11.2007, s. 1.
   
      (2)  Ú. v. ES L 336, 23.12.1994, s. 22.
   
      (3)  Ú. v. EÚ L 340, 19.12.2008, s. 57.
   
      (4)  Ú. v. EÚ L 196, 28.7.2009, s. 5.
   
      (5)  Ú. v. EÚ L 347, 24.12.2009, s. 22.